ଜାଭାଦ୍ୱୀପରେ ଦେଖାଯାଉଥିବା କଲରାପତରିଆ ବାଘଙ୍କ ଦେହର ଚିତାଦାଗ ଅଧିକ କଳା ଓ ଏମାନଙ୍କ ଆଖି ରୁପାପରି ଈଷତ୍ ପାଉଁଶିଆ ରଙ୍ଗର । ତେଣୁ ପୂର୍ବେ ଏହି ପ୍ରଜାତିର କଲରାପତରିଆ ବାଘଙ୍କୁ କଳାବାଘ କୁହାଯାଉଥିଲା । ସାଧାରଣତଃ ବିଷୁବବୃତ୍ତୀୟ ଚିରହରିତ୍ ଅରଣ୍ୟ (ଯଥା ମାଳୟ ଦ୍ୱୀପ) ଓ କ୍ରନ୍ତୀୟ ଅରଣ୍ୟ (ଯଥା କେନିଆର ପାହାଡ଼ରେ)ରେ କଳା କଲରାପତରିଆ ବାଘ ଦେଖାଯାନ୍ତି । ଏହା ବ୍ୟତୀତ ଜାଭା, ଦକ୍ଷିଣ-ପଶ୍ଚିମ ଚୀନ, ବର୍ମା, ଆସାମ, ନେପାଳ ଆଦି ସ୍ଥାନରେ ମଧ୍ୟ କଳା କଲରାପତରିଆ ବାଘ ଦେଖାଯାନ୍ତି । ଦକ୍ଷିଣ ଭାରତର ଟ୍ରାଭାଙ୍କୋର୍ ଏବଂ ଆଉ କେତେକ ସ୍ଥାନରେ ସାଧାରଣ କଲରାପତରିଆ ବାଘ ତୁଳନାରେ ଅଧିକ ସଂଖ୍ୟାରେ ଥାଇପାରନ୍ତି ବୋଲି ଅନୁମାନ କରାଯାଏ । କ୍ୟାମେରୁନ୍ ଦେଶରେ ମଧ୍ୟ କଳାବାଘ ଦେଖାଯାଇଛି ।  

ସାଧାରଣ କଲରାପତରିଆ ବାଘ ପରି କଳାବାଘମାନଙ୍କ ବିଭିନ୍ନ ପ୍ରକାରମାନ ହେଲା : ଆଫ୍ରିକୀୟ କଳାବାଘ (P. p. pardus), ଭାରତୀୟ କଳାବାଘ (P. p. fusca), ଇଣ୍ଡୋଚୀନୀ କଳାବାଘ (P. p. delacouri), ଜାଭା କଳାବାଘ (P. p. melas) । 

ଓଡ଼ିଶାର ସୁନ୍ଦରଗଡ଼ ଜିଲ୍ଲାର ଗର୍ଜ୍ଜନପାହାଡ଼ ସଂରକ୍ଷିତ ଅରଣ୍ୟରେ ଏକ କଳା କଲରାପତ୍ରିଆ ବାଘ ରହିଥିବା ଜଣାପଡ଼ିଥିଲା । "କବିନୀର ଭୂତ" ଦକ୍ଷିଣ ଭାରତର ଏକ ପ୍ରସିଦ୍ଧ କଳା କଲରାପତ୍ରିଆ ବାଘ । ସେହିପରି ତାଡୋବା ଜାତୀୟ ଉଦ୍ୟାନରେ ମଧ୍ୟ ଏକ କଳା କଲରାପତ୍ରିଆ ବାଘ ଠାବ ହୋଇଥିଲା ।

ବଣରେ କଳାବାଘ
କଳାବାଘଙ୍କ ଉଲ୍ଲେଖ
ମେଲାନିନ୍ ଆଧିକ୍ୟ
ଚିଡ଼ିଆଘରରେ କଳାବାଘ